RESOLUCIÓN do 5 de xullo de 2012 pola que se ordena a publicación do acordo do Consello da Xunta de Galicia do 5 de xullo de 2012 polo que se aproba a modificación da relación de postos de traballo da Consellería do Medio Rural e do Mar.
Consellería de Facenda — III. Outras disposicións — 09/07/2012

A Lei 3/2007, do 9 de abril, de prevención e defensa contra os incendios forestais de Galicia, atribúe ao órgano competente en materia forestal o deseño do operativo de extinción de incendios forestais a través do Plan de Defensa contra Incendios Forestais (Plan Pladiga) no que se recollen as necesidades para acadar os obxectivos establecidos, correspondéndolle á Consellería do Medio Rural e do Mar definir as épocas de perigo alto, medio e baixo, que condicionan a intensidade das medidas que se van adoptar para a defensa do territorio de Galicia.
Concretamente, esta modificación ten por finalidade dimensionar a estrutura organizativa do persoal e adecuala ás necesidades do Servizo de Prevención e Defensa Contra Incendios Forestais (SPDCIF) en época estival, que de forma permanente é declarada como época de alto risco, dando apoio nas tarefas de extinción dos incendios forestais.
En consoancia co anterior, a consellería competente vén declarando reiteradamente como época de perigo alto de incendios forestais as datas comprendidas entre o 1 de xullo e o 30 de setembro de cada ano, sen prexuízo doutros períodos declarados, ocasionalmente, de alto risco e provocados por condicións meteorolóxicas excepcionais.
Por conseguinte, e de conformidade co exposto considérase necesaria a creación dos postos de traballo que se indican no anexo seguinte da RPT da Consellería do Medio Rural e do Mar, para prestar servizos: nas emisoras das dependencias oficiais, casetas propias de vixilancia nos montes, ou en camións de extinción propios, dando apoio ao dispositivo que cada ano se deseñe no SPDCIF e que durante a época de alto risco en época estival presta os seus servizos con maior intensidade durante as 24 horas do día.
A creación destes postos suporá un incremento de persoal no SPDCIF durante tres meses, na época de verán de alto risco, producíndose a súa incorporación no momento que se estableza na planificación de cada campaña, en función das circunstancias climatolóxicas concretas, por iso en observacións indícase o seguinte: «Apoio Campaña de Verán Alto Risco».
En consecuencia, por proposta da Consellería do Medio Rural e do Mar, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 5 de xullo de 2012, adoptou o seguinte
Primeiro. Apróbase a modificación da relación de postos de traballo da Consellería do Medio Rural e do Mar, nos termos que se sinalan no anexo a este acordo.
Segundo. Ordénase a publicación da mesma no
Diario Oficial de Galicia
para os efectos da súa entrada en vigor o mesmo día da súa publicación.
Visto o acordo adoptado polo Consello da Xunta de Galicia, na súa reunión do 5 de xullo de 2012, relativo á aprobación da modificación da relación de postos de traballo da Consellería do Medio Rural e do Mar, coa finalidade de cumprir o dito acordo, dispoño que se publique no
Diario Oficial de Galicia
como anexo a esta resolución.
Santiago de Compostela, 5 de xullo de 2012